פארמה זכתה בתואר לראשונה בתולדותיה, בהופעתה הראשונה בגמר המפעל. היא הייתה לנציגה האיטלקית השלישית ברציפות שזוכה בתואר (אחרי יובנטוס ואינטר מילאנו), והקבוצה האיטלקית הרביעית בסך הכול שזוכה בתואר לפחות פעם אחת (אחרי יובנטוס, אינטר ונאפולי). בסך הכול הייתה זו הפעם השביעית שנציגה איטלקית זוכה בגביע אופ"א. עבור פארמה הייתה זו הופעה שלישית ברציפות בגמר אירופי, לאחר שבשתי העונות החולפות הופיעה בגמר גביע אירופה למחזיקות גביע, ואף זכתה בתואר ב-1993. כמו כן, הייתה זו הפעם הראשונה בה פארמה פוגשת יריבה איטלקית במפעל אירופי בכיר, כאשר הפעם היחידה בה פגשה קבוצה איטלקית במסגרת אירופית הייתה ב-1993, אז זכתה בסופר קאפ האירופי לאחר ניצחון על מילאן. עבור יובנטוס הייתה זו הופעה רביעית בגמר המפעל, והיא הגיעה אליו עם מאזן מושלם בשלבי הגמר בהם השתתפה - שלוש זכיות בתואר בשלוש הופעות בגמר. זכייה בתואר הייתה שווה ליובנטוס זכייה בטרבל, לאחר שהבטיחה באותה העונה את זכייתה באליפות איטליה, וחודש לאחר מכן זכתה בקופה איטליה, לאחר ששוב פגשה לגמר כפול את פארמה, אך הפעם הצליחה לגבור עליה 0–3 בסיכום שני המפגשים.